b'\n_START_ARTICLE_\nKaj ni nikoli bilo in nikoli ne bo\n_START_SECTION_\nAnaliza\n_START_PARAGRAPH_\nZgodba Kaj ni nikoli bilo in nikoli ne bo, spada med slovenske ljudske legende, v kateri lahko najdemo veliko prvin, ki so zna\xc4\x8dilne za ljudske pripovedi: starinski izrazi (rovnica, ro\xc4\x8dnik), pomanj\xc5\xa1evalnice (prti\xc4\x8dek, bobek), ponavljanje (brat), pretiravanje in stopnjevanje pomenov (veliko, veliko drevo, ki je segalo prav do neba), zamenjan besedni red (za\xc5\xbeelel si je na svet nazaj), stalna \xc5\xa1tevila ( 7 komolcev, trije bratje) in preprosta metaforika: primera (mlaj\xc5\xa1i pa je bil kakor kak \xc5\xa1tramle), poosebitev (vstane burja) in stalni pridevki (prvi, mlaj\xc5\xa1i, brat)._NEWLINE_Tak tip pripovedi imenujemo okvirna pripoved, ker je zgrajena iz okvirja in uokvirjenega dela. Okvir predstavlja zgodba o treh bratih, uokvirjeni del pa zajema zgodbo, ki jo najmlaj\xc5\xa1i brat pripoveduje velikemu kosmatemu junaku.\n_START_SECTION_\nInterpretacija\n_START_PARAGRAPH_\nZgodba Kaj ni nikoli bilo in nikoli ne bo govori o mirnem obdobju v \xc5\xbeivljenju, ki ga nemudoma in nerazumljivo prekinejo resne nevarnosti. Odrasli pri\xc4\x8dnejo otrokom postavljati naloge in razli\xc4\x8dne preizku\xc5\xa1nje. Otroci odrasle velikokrat do\xc5\xbeivljajo kot velikane,ki so sebi\xc4\x8dni in \xc5\xbeelijo zase zadr\xc5\xbeati vse \xc4\x8dudovite re\xc4\x8di, ki jim dajejo mo\xc4\x8d, vendar pa se kljub temu zavedajo, da jih z zvija\xc4\x8dnostjo in bistroumnostjo lahko premagajo. Namen pravljice je torej opogumljati otroke, \xc4\x8de\xc5\xa1 da lahko resni\xc4\x8dno premagajo velikana, torej odrastejo da bodo sami kot velikani in bodo pridobili njihovo mo\xc4\x8d. Zgodba prav tako u\xc4\x8di da na poti odra\xc5\xa1\xc4\x8danja ne morejo vedno pri\xc4\x8dakovati uspeha \xc5\xbee pri prvem poskusu in da kljub za\xc4\x8detnemu neuspehu ne smejo odnehati.'